Gandia reforça el servei de neteja amb nova maquinària dins del Pla Respecte
26 febrer 2025

## Gandia reforça el servei de neteja amb nova maquinària dins del Pla Respecte26 febrer 2025Última actualització: 26 febrer 2025

![](../gestion/img/9aac0e96d76277e39f55ae9d810ee7051dcc3d2c0419bdad2a5ce73decf752ce.jpg)  
  

L'Ajuntament de Gandia, en col·laboració amb FCC i en el marc del Pla Respecte, continua amb la renovació de la seua flota de neteja viària amb la incorporació de nova maquinària destinada a millorar l’eficiència i la qualitat del servei. La presentació ha tingut lloc al Passeig de les Germanies amb la presència de l’alcalde de Gandia, **José Manuel Prieto**; la primera tinenta d’alcalde, **Alícia Izquierdo**; el regidor de Serveis Bàsics, **Jesús Naveiro;** i **Ángel Garcillán**, responsable de l’empresa FCC encarregada de la recollida de residus sòlids i la neteja viària.

  
Les noves incorporacions inclouen tres camions recol·lectors de residus i una cisterna de baldeig, amb una inversió pròxima als 700.000 euros. Aquestes adquisicions permetran millorar la neteja, augmentar l'eficiència i optimitzar la recollida d'estris abandonats a la via pública. Per a això, ja s’havia afegit anteriorment una nova unitat composta per un camió i operaris addicionals, de manera que ja són quatre els vehicles destinats a recollir trastos.

Tal com ha informat Prieto, entre 2023 i 2024 s’han destinat 1,2 milions d’euros a la modernització del parc de maquinària, amb l’objectiu d’incorporar vehicles més eficients i amb tecnologia avançada.

“_El nostre compromís és continuar avançant en la incorporació de maquinària més sostenible i de més qualitat que ens permeta guanyar en eficiència i prestar un servei essencial com aquest_”, ha declarat l’alcalde, qui ha indicat que, diàriament, més de 120 operaris treballen en la neteja de la ciutat, recolzats per prop de 100 equips de maquinària. La primera autoritat municipal ha avançat que pròximament es continuarà amb la incorporació de nous vehicles per a millorar el servei.

  
**Mesures del Pla Respecte**

D’altra banda, i pel que fa al Pla Respecte, l’alcalde ha destacat algunes de les mesures que s’incorporen a la segona fase de la iniciativa, com l’augment del pressupost del contracte de parcs i jardins fins als tres milions d’euros, destinar 200.000 euros per a la renovació del mobiliari urbà, reforçar les campanyes de neteja intensiva als carrers amb una nova zonificació, reemplaçar 5.000 punts de llum per donar més llum i millorar l’eficiència, alhora que es prepara una nova fase que afectarà els 10.000 punts restants. Paral·lelament, les brigades de resposta ràpida ja treballen amb la Policia de Proximitat, que, per primera vegada en la història, presta servei als barris des de la vesprada fins a la 1 de la matinada.

Sobre les mesures de la segona fase, l’alcalde ha informat que ja s’està finalitzant la modificació de l’ordenança de convivència per a sancionar “_uns pocs incívics mentre premiem la immensa majoria dels ciutadans que cada dia respecten les normes i fan les coses bé_”. En aquest sentit, també ha destacat la importància del Pacte pel Civisme, on es pretén involucrar agents socials, econòmics i polítics en la promoció de la convivència i el respecte en l’espai públic.

Finalment, la primera autoritat municipal ha aportat dades sobre el treball que realitza la contracta de neteja, que anualment retira 35.000 tones de residus de tota mena, alhora que controla 2.100 contenidors i executa un total de 25.000 retirades de mobles abandonats, de les quals el 65% són serveis no programats.

[Twittear](https://twitter.com/share)